ไฟแนนซ์ทูเดย์
ธนาคารของรัฐที่รัฐบาลยังไม่เข้าไปแตะหรือทำอะไร คือ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์)
30 เม.ย. 2555

ธนาคารของรัฐที่รัฐบาลยังไม่เข้าไปแตะหรือทำอะไร คือ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) 
ที่ทางคลังยังเงียบไม่ได้ไปยุ่งขิงอะไรกับเก้าอี้ผู้บริหาร แต่อย่าหวังว่าจะรอด ขอให้จัดการกับธนาคารใหญ่อย่าง กรุงไทย ออมสิน เอสเอ็มอีแบงก์ ให้เสร็จเสียก่อน เอ็กซิมแบงก์จะเป็นคิวต่อไป ตอนนี้การส่งออกเริ่มหด บทบาทเอ็กซิมแบงก์จะต้องไปช่วยผู้ส่งออกในช่วงต่อไปต้องเข้มข้นกว่านี้ หากยังทำงานเช้าชามเย็นชาม เก้าอี้กรรมการผู้จัดการคงสั่น ไม่เชื่อก็คอยดูกันไป 




...คุณหญิงชฎา วัฒนศิริธรรม กรรมการธนาคารไทยพาณิชย์ บอกว่า ม.ร.ว.ปรีดิยาธร เทวกุล อดีตรองนายกฯ และ รมว.คลัง ในรัฐบาล ขิงแก่ ประธานกรรมการ บริษัท โพสต์ พับลิชชิง ไปงานสวดพระอภิธรรม คุณไพบูลย์ วัฒนศิริธรรม อดีตรองนายกฯ และ รมว.พัฒนาสังคมและความมั่นคงของมนุษย์ (พม.) ในรัฐบาลเดียวกันทุกวัน แว่วว่า ท่านทั้งสองสนิทสนมรักใคร่กันมาก
...ช.ชดา จำคำของนายแบงก์รุ่นเดอะ ดร.สม จาตุศรีพิทักษ์ อดีตกรรมการผู้จัดการ ธนาคารนครหลวงไทย และ รมว.พาณิชย์ ที่เคยสอนว่า ในช่วงชีวิตของคน ตอนเด็กก็ไปแต่งานวันเกิด ช่วงวัยผู้ใหญ่ก็ไปงานแต่งงานและงานเลี้ยงที่เกี่ยวกับงาน แต่ช่วงปลายชีวิตเมื่อเข้าสู่วัยเกษียณ ก็ไปแต่งานศพ ชีวิตเป็นอนิจจังอย่างนี้เอง หากทำความดีก็จะมีแต่คนสรรเสริญและจดจำคุณงามความดี เหมือนเช่นคุณไพบูลย์ ที่ปัจจุบันยังมีคนพูดถึงท่านแต่ในด้านความดีความงามอยู่เสมอ
...ผู้ประกอบการเอสเอ็มอีที่บ่นว่าเข้าไม่ถึงแหล่งเงินนั้น ทางศูนย์คุ้มครองผู้ใช้บริการทางการเงินของแบงก์ชาติ ได้สรุปออกมาให้ว่า สาเหตุใหญ่ ที่สถาบันการเงินไม่ปล่อยสินเชื่อนั้น เพราะผู้ประกอบการยังไม่มีประวัติการประกอบธุรกิจ ไม่มีรายงานการเงิน ไม่มีหลักประกัน และไม่มีความรู้ในการขอกู้เงิน 
คำแนะนำคือก่อนจะยื่นขอสินเชื่อก็ควรมีหลักประกันที่น่าเชื่อถือมีเงินทุนของตัวเองอยู่บ้าง มีแผนธุรกิจที่มีความเป็นไปได้ ไม่ลงทุนเกินตัว ขอความช่วยเหลือจาก บสย.ให้ช่วยค้ำประกันเงินกู้ให้ เอ้า ใครอยากได้เงินกู้ก็ลองเชื่อแบงก์ชาติดู ถ้าทำแล้วไม่ได้ร้องไปที่ศูนย์ฯ ได้เลย